《汜水关》
宋代·刘攽

四山环若屏，土色类坚石。青冥积霭间，古径漏天隙。

虎牢一何积，飞鸟不可历。狭处乃容车，天形正修白。

山行十里尽，路与洪河直。惊波走狂沙，澒洞踏虚壁。

寒光著面目，噤蘖避剑戟。殷然出地雷，下与千仞鬲。

壮哉造化功，置此限南北。乃知巢居民，老死皆异域。

帝鸿始舟车，夏禹勤底绩。轮蹄日相寻，隘路遂开坼。

因缘楚汉交，英雄因智力。杀人何其悲，贻患实自昔。

西风卷零雨，昏雾白日匿。泥涂未遽央，客子怨行役。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。